b'\n_START_ARTICLE_\nMichel Barnier\n_START_SECTION_\nCarier\xc4\x83\n_START_PARAGRAPH_\nAbsolvent al ESCP \xc3\xaen 1972, a intrat \xc3\xaen politic\xc4\x83 ca ales local \xc3\xaen regiunea sa, Savoia, devenind cel mai t\xc3\xa2n\xc4\x83r membru al unui consiliu general. \xc3\x8en anul 1982 a fost ales pre\xc8\x99edintele acestui consiliu general. \xc3\x8empreun\xc4\x83 cu fostul campion de schi Jean-Claude Killy a prezentat candidatura ora\xc8\x99ului Albertville pentru organizarea Jocurilor Olimpice de iarn\xc4\x83 din 1992, acest demers fiind \xc3\xaencununat de succes._NEWLINE_La nivel na\xc8\x9bional, a devenit cel mai t\xc3\xa2n\xc4\x83r deputat din Fran\xc8\x9ba \xc3\xaen anul 1978, la v\xc3\xa2rsta de 27 ani. A fost ministrul mediului \xc3\xaen perioada 1993\xe2\x80\x931995, ministru pentru afaceri europene \xc3\xaen perioada 1995\xe2\x80\x931997, ministru pentru afaceri externe \xc3\xaen perioada 2004\xe2\x80\x932005 \xc8\x99i ministrul agriculturii \xc8\x99i pescuitului \xc3\xaen perioada 2007-2009._NEWLINE_La nivel european, a fost \xc8\x99eful delega\xc8\x9biei franceze pentru negocierea Tratatului de la Amsterdam ca ministru pentru afaceri europene. Ales europarlamentar \xc3\xaen 2009, a fost comisar european pentru politica regional\xc4\x83 din 1999 p\xc3\xa2n\xc4\x83 \xc3\xaen 2004 \xc3\xaen cadrul Comisiei Prodi, apoi comisar european pentru pia\xc8\x9ba intern\xc4\x83 \xc8\x99i servicii din 2010 p\xc3\xa2n\xc4\x83 \xc3\xaen 2014 \xc3\xaen cadrul Comisiei Barroso. \xc3\x8en iulie 2016 a fost numit negociator-\xc8\x99ef din partea Uniunii Europene pentru negocierea ie\xc8\x99irii Marii Britanii din UE.'